নিউইয়র্ক সিটি কাউন্সিলে জয়ী হয়ে ইতিহাস গড়লেন শাহানা হানিফ
শাহানার বাবা যুক্তরাষ্ট্র আওয়ামী লীগের অন্যতম উপদেষ্টা মোহাম্মদ হানিফ মেয়ের বিজয়ে আনন্দ প্রকাশ করেছেন। আর এক বিবৃতিতে শাহানা হানিফ বলেন, "আমি খুবই খুশি এবং গর্বিত নিউইয়র্ক সিটির পাঁচ শতাধিক বছরের ইতিহাসে প্রথম মুসলমান সদস্য হিসেবে এবং ডিস্ট্রিক্ট ৩৯ এ প্রথম মহিলা হিসেবে জয়ী হতে পেরে।
বাংলাদেশি বংশোদ্ভূত শাহানা হানিফ ইতিহাস গড়লেন নিউইয়র্ক সিটি কাউন্সিল নির্বাচনে। তিনি হলেন নিউইয়র্ক সিটি কাউন্সিল নির্বাচনে জয়ী প্রথম মুসলিম নারী।ব্রুকলিনে বাংলাদেশিসহ স্প্যানিশ, জুইশ অধ্যুষিত কেনসিংটন, পার্ক স্লোপ এবং সেন্ট্রাল ব্রুকলিন নিয়ে গঠিত কাউন্সিল ডিস্ট্রিক্ট-৩৯ থেকে তিনি ভোটে জয়ী হয়েছেন। নিউইয়র্ক থেকে সাংবাদিক লাবলু আনসার জানান, শাহানা হানিফ ২ নভেম্বর মঙ্গলবার অনুষ্ঠিত নির্বাচনে মোট ভোটের ৮৯% পেয়েছেন। তার একমাত্র প্রতিদ্বন্দ্বী উইনকোফ পেয়েছেন মাত্র ৮% ভোট। এ নির্বাচনে সিটি মেয়র পদে জয়ী হয়েছেন এরিড এডামস। তিনি হবেন এই সিটির ইতিহাসে দ্বিতীয় কৃষ্ণাঙ্গ মেয়র। শাহানার বাবা যুক্তরাষ্ট্র আওয়ামী লীগের অন্যতম উপদেষ্টা মোহাম্মদ হানিফ মেয়ের বিজয়ে আনন্দ প্রকাশ করেছেন। আর এক বিবৃতিতে শাহানা হানিফ বলেন, "আমি খুবই খুশি এবং গর্বিত নিউইয়র্ক সিটির পাঁচ শতাধিক বছরের ইতিহাসে প্রথম মুসলমান সদস্য হিসেবে এবং ডিস্ট্রিক্ট ৩৯ এ প্রথম মহিলা হিসেবে জয়ী হতে পেরে। আমি এ জন্য ধন্যবাদ ও কৃতজ্ঞতা জানাচ্ছি নির্বাচনে আমার জন্য কাজ করা সবার প্রতি।" তিনি বলেন, "আমরা একটি পরিবেশ তৈরি করতে চাই যেখানে সবাই স্বাচ্ছন্দ্যে -নিরাপদে পথ চলতে সক্ষম হবে। শিক্ষায় থাকবে না কোনো বৈষম্য। আমরা এমন একটি সিটি গড়তে চাই যেখানে অভিবাসীরাও নিজের নিরাপদ আবাসভূমি ভাবতে সক্ষম হবেন। নির্বাচন শেষ হয়েছে বলে নীরব হয়ে থাকলে চলবে না। সবাইকে সজাগ ও সরব থাকতে হবে নিজ নিজ অধিকারের প্রশ্নে।" এদিকে, শাহানা হানিফের বিজয়ের সংবাদে উল্লসিত প্রবাসীরা। দলমত-নির্বিশেষে সবাই অভিনন্দন জানিয়েছেন শাহানাকে।